**Lietuvoje vyks reikšmingiausias turizmo forumas Baltijos regione: ką diktuos 2026-ieji?**

Pastaraisiais metais kelionių pasaulis kinta greičiau nei bet kada anksčiau: dirbtinis intelektas, duomenimis grįsti sprendimai, kasdien modernėjančios technologijos ir naujos keliautojų vertybės tampa jėga, formuojančia visą turizmo realybę. Šiame kontekste Lietuva žengia svarbų žingsnį: 2026 m. sausio 29 d. Vilniuje pirmą kartą vyks tarptautinis turizmo forumas „Designing Travel – What’s Next in 2026?“, subursiantis Europos turizmo, politikos ir pramonės inovacijų lyderius.

Renginį organizuoja Ekonomikos ir inovacijų ministerija, nacionalinė turizmo skatinimo agentūra VšĮ „Keliauk Lietuvoje“ ir „Litexpo“. Pasak ekonomikos ir inovacijų viceministrės Guodos Burokienės, forumas yra svarbi galimybė Lietuvai įsitraukti į Europos turizmo diskusijų centrą.

„Šis forumas yra svarbi platforma Lietuvai, suteikianti galimybę laiku įvertinti pasaulinius turizmo sektoriaus pokyčius ir aktyviai pasirengti naujiems iššūkiams. Turizmo industrija keičiasi sparčiai – nuo skaitmenizacijos ir tvarumo reikalavimų iki besikeičiančių keliautojų poreikių. Todėl mums būtina matyti platesnį Europos kontekstą, dalyvauti diskusijose ir įgyvendinti naujoves, kurios padėtų sustiprinti šalies konkurencingumą turizmo rinkoje“, – sako ekonomikos ir inovacijų viceministrė Guoda Burokienė.

Forume tarptautiniai ekspertai kvies į 2026-ųjų turizmo prognozes pažvelgti ne kaip į abstraktų tendencijų rinkinį, o kaip į labai realius sprendimus, kurie jau šiandien lemia, kaip keliausime kitais metais.

„Keliautojai vis dažniau renkasi ne vietą, o patirtį. Keičiasi kelionių planavimas, vertinimo kriterijai, net pats santykis su atostogomis. O turizmo sektoriui tenka prisitaikyti prie šių pokyčių ir kartu juos formuoti. Todėl šis forumas – tai galimybė ne tik išgirsti pasaulinių ekspertų įžvalgas, artėjančių metų tendencijas, bet ir gauti praktinės, kasdieniam darbui pritaikomos informacijos. Lygiai svarbu ir tai, kad vienoje vietoje susitiks aukščiausio lygio turizmo sektoriaus profesionalai iš Lietuvos ir Europos – tai proga kurti ryšius, kurie dažnai tampa naujų sprendimų ir idėjų pradžia“, – sako VšĮ „Keliauk Lietuvoje“ vadovė **Olga Gončarova.**

Forumas skirtas turizmo ir svetingumo sektoriaus profesionalams – nuo turizmo organizacijų ir apgyvendinimo paslaugų vadovų iki kelionių technologijų, konferencijų, renginių bei akademinės bendruomenės atstovų.

**Nuo duomenų iki emocijų: kas formuos keliones?**

Forume bus nagrinėjama, kaip dirbtinis intelektas (DI) keičia kelionių planavimą ir rinkodarą, kaip duomenys padeda tiksliau suprasti keliautojų ketinimus bei kodėl personalizacija tampa svarbesnė nei bet kada. Greta DI temų bus pristatytos ir globalios mokėjimų tendencijos turizmo sektoriuje – nuo skaitmeninio euro iki kriptovaliutų. Diskusijose bus aptariama ir viešbučių paslaugų standartų kaita, įskaitant naują „Michelin“ raktų sistemą, bei kitos ryškėjančios kryptys, pavyzdžiui, augantis kelionių į vėsesnio klimato regionus populiarumas.

**Šie pokyčiai tiesiogiai veikia ir pačią keliautojų elgseną. Vis daugiau žmonių keliones renkasi pagal tai, kas jiems iš tiesų svarbu – jų pomėgius, vertybes ir ieškomas patirtis. Vis didesnę reikšmę įgauna keliautojo gyvenimo būdas, noras kelionėje atspindėti save ir atrasti vietas, kurios artimos širdžiai.**

Vilniuje laukiama aukščiausio lygio turizmo ekspertų. Forume įžvalgomis dalysis Pasaulio turizmo organizacijos, Ekonominio bendradarbiavimo ir plėtros organizacijos Turizmo komiteto, Tarptautinės kongresų ir konferencijų asociacijos, kelionių ne sezono metu kryptis populiarinančios organizacijos bei pasaulinės turizmo ir sporto tyrimų agentūros GSIQ atstovai.

Renginio diena bus užbaigta nacionaliniais Lietuvos turizmo apdovanojimais „Turizmo sėkmingiausieji“, kasmet įvertinančiais įsimintiniausias ir didžiausią poveikį turinčias turizmo iniciatyvas.

**Forumas vyks 2026 m. sausio 29 d. „Litexpo“ centre Vilniuje. Dalyvio mokestis – 100 Eur. Programa ir registracija:** [**www.designingtravel.lt**](http://www.designingtravel.lt)